वेस्टइंडीज, जिम्बाब्वे के साथ सुपर-6 में क्वालिफाई किया; मैक्स ओ`डाउड ने बनाए 90 रन
Netherlands vs Nepal World Cup Qualifier 2023 Match Update | Latest News, Score, and Highlights. क्रिकेट वर्ल्ड कप क्वालिफायर रोमांचक हो चला है। शनिवार को जिम्बाब्वे ने वेस्टइंडीज को 33 रन से हराया। वहीं ग्रुप-ए के अन्य मुकाबले में नीदरलैंड ने नेपाल को हराकर सुपर-6 स्टेज में क्वालिफाई कर लिया।
क्रिकेट वर्ल्ड कप क्वालिफायर रोमांचक हो चला है। शनिवार को जिम्बाब्वे ने वेस्टइंडीज को 33 रन से हराया। वहीं ग्रुप-ए के अन्य मुकाबले में नीदरलैंड ने नेपाल को हराकर सुपर-6 स्टेज में क्वालिफाई कर लिया। इस हार के साथ नेपाल की टीम USA के साथ एलिमिनेट हो गई और ग्रुप-ए में जिम्बाब्वे, नीदरलैंड के साथ वेस्टइंडीज ने भी अगले राउंड में क्वालिफाई कर लिया।
टूर्नामेंट में रविवार को ग्रुप-बी के 2 मैच होंगे। श्रीलंका के खिलाफ आयरलैंड और स्कॉटलैंड के खिलाफ ओमान भिड़ेगी। इन मैचों के नतीजों से सुपर-6 स्टेज की 2 और टीमें तय हो सकती हैं।
आगे स्टोरी में हम क्वालिफिकेशन प्रोसेस जानेंगे, लेकिन पहले जानते हैं शनिवार को क्या हुआ... 
167 ही बना सका नेपाल 
हरारे के ताकाशिंघा स्पोर्ट्स क्लब में टॉस हारकर पहले बैटिंग करने उतरी नेपाल की शुरुआत खराब रही। टीम ने तीसरे ही ओवर में ओपनर आसिफ शेख का विकेट गंवा दिया। वह अपना खाता भी नहीं खोल सके। साथी ओपनर कुशल भुर्तेल ने भीम शर्की के साथ 46 रन की पार्टनरशिप की। लेकिन 20 रन के अंदर दोनों आउट हो गए।
कुशल ने 27 और भीम ने 22 रन बनाए, इस बीच आरिफ शेख भी 6 रन बनाकर पवेलियन लौट गए। कप्तान रोहित पौडेल ने 33 रन बनाकर पारी संभाली, लेकिन नेपाल का कोई भी बैटर ज्यादा देर टिक नहीं सका। ज्यादातर बैटर्स सेट होने के बाद अपना विकेट दे कर चले गए और टीम 44.3 ओवर में 167 रन पर ऑलआउट हो गई।
नीदरलैंड्स से वान बीक ने 4 विकेट लिए। वहीं बास डी लीड और विक्रमजीत सिंह को 2-2 विकेट मिले, क्लैटॉन फ्लॉयड और आर्यन दत्त को 1-1 विकेट मिला।
नीदरलैंड्स को ओपनर्स ने दिलाई मजबूत शुरुआत 
168 रन के टारगेट का पीछा करने उतरी नीदरलैंड को मैक्स ऑ`डाउड और विक्रमजीत सिंह ने मजबूत शुरुआत दिलाई। दोनों ने 13 ओवर में 86 रन की पार्टनरशिप की। विक्रमजीत 30 रन बनाकर आउट हुए और ओपनिंग साझेदारी टूटी। वेसली बारेसी भी 3 रन बनाकर आउट हो गए।
96 रन पर 2 विकेट गिरने के बाद बास डी लीड ने मैक्स के साथ पारी आगे बढ़ाई। दोनों में 62 रन की पार्टनरशिप हुई। मैक्स ऑ`डाउड अपने शतक के करीब थे, लेकिन 90 रन के स्कोर पर बोल्ड हो गए। उनके बाद तेजा निदामानुरु ने डी लीड के साथ कोई और विकेट नहीं गिरने दिया और टीम को 28वें ओवर में जीत दिला दी।
सुपर-6 की 3 टीमें तय 
नेपाल को हराने के साथ ही नीदरलैंट्स ने सुपर-6 स्टेज में क्वालिफाई कर लिया। टीम ग्रुप-ए में 4 पॉइंट्स के साथ दूसरे नंबर पर पहुंच गई। 6 पॉइंट्स के साथ जिम्बाब्वे पहले और 4 पॉइंट्स के साथ वेस्टइंडीज तीसरे नंबर पर है। वेस्टइंडीज शनिवार को ही जिम्बाब्वे के खिलाफ हार कर तीसरे स्थान पर पहुंची। पढ़ें पूरी खबर...
ग्रुप-ए में 2 मैच और बाकी हैं। लेकिन लास्ट पोजिशन पर मौजूद USA अपना आखिरी मैच जीतकर भी 2 पॉइंट ही हासिल कर पाएगी, जो सुपर-6 स्टेज में क्वालिफाई करने के लिए काफी नहीं है। नेपाल ने अपने चारों लीग मैच खेल लिए हैं और टीम 2 ही पॉइंट हासिल कर सकी।
3 टीमें और होंगी क्वालिफाई 
ग्रुप-ए की 3 टीमें तय होने के बाद ग्रुप-बी से भी 3 टीमें सुपर-6 स्टेज के लिए क्वालिफाई करेंगी। श्रीलंका और स्कॉटलैंड 2-2 मैच जीतकर 4 पॉइंट्स के साथ टॉप-2 पोजिशन पर हैं। ओमान 3 मैचों में 2 जीत के साथ तीसरे नंबर पर है। वहीं आयरलैंड और UAE एक भी मैच नहीं जीत सकीं, इसलिए वे चौथे और पांचवें नंबर पर है।
टूर्नामेंट में रविवार को श्रीलंका-आयरलैंड और स्कॉटलैंड-ओमान के बीच मैच होगा। श्रीलंका अगर जीत गई तो सुपर-6 में क्वालिफाई कर जाएगी, वहीं हारने पर उन्हें क्वालिफाई करने के लिए अपना अगला मैच जीतना ही होगा। आयरलैंड जीती तो उन्हें अगला मैच जीतकर बाकी टीमों के नतीजों पर निर्भर रहना होगा।
स्कॉटलैंड और ओमान के बीच वर्चुअल नॉकआउट होगा, जो भी टीम जीतेगी वो सुपर-6 में पहुंच जाएगी। अगर ओमान हारी तो उन्हें बाकी टीमों के नतीजों पर निर्भर रहना होगा, वहीं स्कॉटलैंड हार गई तो वह अपना आखिरी मैच जीतकर भी क्वालिफाई कर सकती है।
सुपर-6 से वनडे वर्ल्ड कप में कैसे क्वालिफाई करेंगी टीमें?
वर्ल्ड कप क्वालिफायर में 10 टीमों को 5-5 के 2 ग्रुपों में बांटा गया। दोनों ग्रुप की 3-3 टॉप टीमें सुपर-6 में पहुंचेंगी। सुपर-6 में टीमें अपने पिछले ग्रुप की टीमों को छोड़कर बाकी टीमों से मैच खेलेंगी। साथ ही उनके ग्रुप स्टेज के पॉइंट्स भी काउंट होंगे।
ग्रुप-ए में फिलहाल जिम्बाब्वे, नीदरलैंड्स और वेस्टइंडीज क्वालिफाई कर चुकी हैं। ऐसे में वेस्टइंडीज के नीदरलैंड और जिम्बाब्वे के खिलाफ खेले मैचों के पॉइंट्स भी काउंट होंगे। यानी वेस्टइंडीज की टीम 2 और जिम्बाब्वे 4 पॉइंट्स के साथ सुपर-6 स्टेज में पहुंचेगी। सुपर-6 में फिर टॉप-2 पोजिशन पर रहने वाली टीमें फाइनल में जाएंगी और फाइनल खेलने वाली टीमें भारत में होने वाले वनडे वर्ल्ड कप के लिए क्वालिफाई कर जाएंगी।